《竹夫人歌》
宋代·王质

君不见黄金屋里贮阿娇，咳唾随风飞九霄。宠极妒深恩爱绝，长门毕竟成萧条。

又不见明妃千载居深苑，年年不识春风面。一朝上马出君门，万里关山紫台远。

来来去去春空丝，莺莺燕燕能几时。百年不办专房计，万事翻覆仍难期。

岂如道人青奴元不恶，金蚕玉燕慵梳掠。眼眼相看似有情，谁念佳人翠袖薄。

迢迢良夜款相亲，玉窗冰簟梦无尘。西风索索暂别去，一岁一回重见君。

重见君，犹胜姮娥不嫁人。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。